স্পেন: ১৫ ম্যাচে ৩৭ পয়েন্ট নিয়ে শীর্ষে রিয়াল মাদ্রিদ। চলতি মরসুমে সমস্ত টুর্নামেন্ট মিলিয়ে ৩৭ ম্যাচ অপরাজিত জিনেদিন জিদানের দল। দু’নম্বরে বার্সেলোনা। ১৬ ম্যাচে ৩৪ পয়েন্ট লুইস এনরিকের দলের। বুধবার কোপা দেল রে’তে হারকিউলিস দলের বিরুদ্ধে ৭-০ গোল দিয়ে বছর শেষ করেছে এনরিকের দল। বরং সকলকে চমকে দিয়ে খেতাবি দৌড়ে চলে এসেছে সেভিয়া। ১৬ ম্যাচে ৩৩ পয়েন্ট নিয়ে তিন নম্বরে জর্জ সাম্পাওলি’র দল।
নতুন বছরে আকর্ষণ
৬ জানুয়ারি থেকে ফের শুরু হবে লা লিগা। তার আগে ট্টান্সফার উইন্ডো থেকে ক্রোয়েশিয়ার ডিফেন্ডার দারিও সারনা’কে নিতে পারে বার্সেলোনা। ৩৪ বছরের সারনা এখন খেলছেন শাখতার ডনেস্কে।
জার্মানি: ১৬ ম্যাচে ৩৯ পয়েন্ট নিয়ে খেতাবি দৌড়ের এক নম্বরেই বায়ার্ন মিউনিখ। তবে এবার থোমাস মুলারদের সামনে বড় কাঁটা লাইপজিগ। প্রথম ১৩ ম্যাচ অপরাজিত ৩৬ পয়েন্ট নিয়ে রয়েছে টেবিলের দুই নম্বরে। যদিও তাদেরই ৩-০ গোলে বছর শেষ করেছে বায়ার্ন। গত মরসুম পর্যন্ত বায়ার্ন মিউনিখের বড় প্রতিপক্ষ হিসাবে থাকা বরুসিয়া ডর্টমুন্ড এখন রয়েছে ছয় পয়েন্টে (১৬ ম্যাচে ২৭ পয়েন্ট)। পাঁচ নম্বরে হফেনহেইম (১৬ ম্যাচে ২৮ পয়েন্ট)।
নতুন বছরে আকর্ষণ
ট্রান্সফার উইন্ডো থেকে নতুন ফুটবলার কেনার পরিকল্পনা নেই বায়ার্ন বা বরুসিয়ার। তবে লাইপজিগ নিতে পারে সেল্টিক স্ট্রাইকার মুসা দেম্বেলে’কে। পছন্দের তালিকায় রয়েছে উডিনেজ মিডফিল্ডার সেকো ফোফানা’ও।
ইতালি: টানা ছয় ম্যাচ জিতে লিগ টেবিলের শীর্ষে য়ুভেন্তাস (১৭ ম্যাচে ৪২পয়েন্ট)। নাপোলি ছেড়ে আসা গঞ্জালো হিগুয়াইন এখনও পর্যন্ত লিগে ১০টি গোল করেছেন। চলতি মরসুম শেষে অবসর নিতে চলা ফ্রান্সেসকো তোত্তি’র রোমা’কে ১-০ গোলে হারিয়ে বছর শেষ করেছে য়ুভেন্তাস। এক ম্যাচ (১৮) বেশি খেলা রোমা ৩৮ পয়েন্ট নিয়ে রয়েছে দুই নম্বরে। গত তিন বছর চ্যাম্পিয়ন্স লিগে না খেলা এসি মিলান রয়েছে পাঁচে (১৭ ম্যাচে ৩৩)। ইন্টার মিলান ১৮ ম্যাচে ৩০ পয়েন্ট নিয়ে রয়েছে সাত নম্বরে।
নতুন বছরে আকর্ষণ
৭ জানুয়ারি থেকে সেরি-আ শুরু হওয়ার আগে দ্বিতীয় ট্রান্সফার উইন্ডো থেকে জেনিট সেন্ট পিটার্সবার্গের মিডফিল্ডার অ্যাক্সেল উইটসেল’কে নিতে চলেছে য়ুভেন্তাস। এসি মিলানে যেতে পারেন ম্যান ইউ মিডফিল্ডার মারুয়ান ফেলাইনি।
ফ্রান্স: গতবারের চ্যাম্পিয়ন প্যারিস সঁ জরমঁ’কে পিছনে ফেলে লিগ টেবিলের শীর্ষে নিস। ১৯ ম্যাচে ৪৪ পয়েন্ট নিয়ে চমকে দিয়েছে তারা। ১৮ গোল করে লিগের সর্বোচ্চ গোলদাতা এখন প্যারিস সঁ জরমঁ স্ট্রাইকার এডিনসন কাভানি। ম্যান ইউ থেকে বিতাড়িত রাদামেল ফালকাও ১১ গোল করে রয়েছেন দু’নম্বরে।
নতুন বছরে আকর্ষণ
ম্যানেজার বদল হতে পারে প্যারিস সঁ জরমেঁর। উনাই এমেরি’কে সরিয়ে দায়িত্বে আসতে পারেন প্রাক্তন ম্যান ইউ ম্যানেজার লুইস ফান হাল।